Johann de Lange - 2011-11-08 Untitled Document
Mobius-strip Alfred Corn’n Onverwagse lenige halfdraai, sy kurktrek- torsie terug en óm, om blikke te sluit, die stroom wat wakker skok nét so verrassend – so … hardkoppig? So sidderend – waar maar vier of vyf invalle, houdings meeding. Ek het gewonder of enigiets behalwe ’n stoeierslyf en nek óp kan heliks om die blos te ontbloot, die koel duursaamheid van ’n gesig nog klam van ’n warm stort, en ons stabiele swaelstertritme laer af kan volhou. Espresso-krulle rank oor blougroen oë afgeskerm aan een kant soos ’n filmster, kaak geklem, en geen geykte f-woord nodig om die smagting oor te dra, die woedende jubel wat nie ánders kan as selfsugtig wees nie as dit goed voel. Toegegee, my keellag was te veel van ’n spog, dus leun jy terug met ’n soen om my stil te maak, spanwerk terg die keerpunt tot een springer boog en aardwaarts stort … Agtergelaat, toegegee, maar geen klagtes van dié uitsteller. Soos beide kante van ons vlesige Mobius- strip elkaar word, sal jy my weldra sien ’n halfdraai maak, en vertrou om jou blik te ontmoet. [Vertaal deur Johann de Lange]